CONVENI DE COL·LABORACIÓ ENTRE L'"INSTITUTO DE ESTUDIOS DE ADMINISTACIÓN LOCAL" I EL DEPARTAMENT DE GOVERNACIÓ DE LA GENERALITAT DE CATALUNYA.
Al Palau de la Generalitat, el tres de maig de mil nou-cents setanta-nou, es reuneixen:
Per una banda, l'Excel·lentíssim Senyor Antonio Fontán Pérez, Ministre d'Administració Territorial, en la seva condició de President del Consell de Patronat de l'"Instituto de Estudios de Administración Local" i, per altra banda, el Molt Honorable President de la Generalitat de Catalunya, Josep Tarradellas i Joan, acompanyats, respectivament, pel senyor Jesualdo Domínguez-Alcahud y Monge, Director accidental de l'"Instituto", i el senyor Francesc Lliset i Borrell, Secretari General Tècnic del Departament de Governació de la Generalitat, amb la finalitat de subscriure un Conveni de Col·laboració, previ a la creació de l'Escola d'Administració Pública de Catalunya.
El present Conveni es formalitza d'acord amb allò previst a l'article 6è del Reglament de l'"Instituto de Estudios de Administración Local", de 22 de juny de 1967, en relació amb l'article 6. b) del Reial Decret Llei 41/1977, de 29 de setembre, d'acord amb les Bases aprovades pel Consell de Patronat del mateix "Instituto", en sessió de 27 de març de 1979, i Comissió Permanent, el 2 de maig actual, i en compliment del Decret de la Presidència de la Generalitat de Catalunya de la mateixa data, adoptat en virtut de les atribucions conferides a l'esmentada Entitat per l'article citat, 6.b), del susdit Reial Decret.
Sotmetent-se a les dites prescripcions, les parts contractades estipulen les següents normes:
La Delegació Interprovincial de l'"Instituto de Estudios de Administración Local", radicada a Barcelona, creada en virtut del conveni subscrit a aquesta mateixa ciutat entre el Director de l'"Instituto" i els Presidents de les quatre Diputacions catalanes, el 17 de juny de 1974, queda extingida i les seves funcions, amb les modificacions que s'estableixen en el present Conveni, queden integrades a la Generalitat de Catalunya, que les exercirà a través de la seva Escola d'Administració Pública de Catalunya, que serà restablerta aviat.
Sens perjudici de les funcions que corresponguin a l'Escola d'Administració Pública de Catalunya, relativa a la funció pública de la Generalitat, li incumbiran en relació amb l'Administració Local, per encomananda, delegació o desconcentració a favor seu de les atribuïdes per la legislació vigent a l'"Instituto de Estudios de Administración Local" i d'acord amb aquest Conveni, les següents:
A. Investigació i estudi: mitjançant l'anàlisi i examen dels problemes específics locals, sia els privatius de la respectiva àrea territorial, sia els de caràcter general que afectin tota l'Administració Local espanyola.
B. Informació i difusió de les matèries locals: que s'efectuarà mitjançant Campanyes i Programes específics de divulgació de la problemàtica local, així com publicacions sobre la mateixa matèria.
C. Ensenyament: que comprendrà tota mena de conferències, reunions i cursos d'informació professional i de perfeccionament, reciclatge i especialització de funcionaris i Gestors locals.
També podran celebrar-se cursos de formació per a funcionaris locals no inclosos en els Cossos Nacionals, quan les Corporacions respectives ho sol·licitin expressament.
Igualment, si s'escau, es podran celebrar proves i cursos selectius per a l'ingrés als Cossos Nacionals de l'Administració Local.
Així mateix, l'Escola exercirà les competències atribuïdes a l'"Instituto de Estudios de Administración Local", a l'article 235-4 del Reglament de 30 de maig de 1952, en relació amb la Resolució de la Sots-secretaria del "Ministerio de Educación y Ciencia", de 20 de juliol de 1971, i el Reial Decret 3046/1975, de 6 d'octubre.
Els documents acreditatius de l'assistència als cursos i activitats seran expedits en els termes previstos al Reglament de l'"Instituto de Estudios de Adminsitración Local", de 22 de juliol de 1967, pel seu Director.
No obstant, quan es tracti d'activitats referents, exclusivament, a l'àmbit territorial de la Generalitat de Catalunya, i sense transcendència professional de caràcter general, seran expedits pel Director de l'Escola d'Administració Pública, en virtut d'una delegació general del Director de l'"Instituto", que es confereix per aquest Conveni.
Les activitats enunciades al número u d'aquesta norma es desenrotllaran per l'Escola d'Administració Pública de Catalunya, amb el següent caràcter.
Per desconcentració o encomanda, que per aquest Conveni s'efectua a favor de la dita Escola, de les competències de l'"Instituto de Estudios de Administración Local", en les matèries:
Les activitats, referides exclusivament a l'àmbit territorial de la Generalitat de Catalunya, corresponents als apartats A) i B) de la norma segona.
Les activitats de l'apartat C), primer paràgraf, referides exclusivament a l'àmbit territorial de la Generalitat de Catalunya, i que no tinguin incidència general en la carrera professional del funcionari conforme a la normativa vigent en aquell moment.
Les activitats de l'apartat C), segon paràgraf. d) Les activitats de l'apartat C), quart paràgraf.
Per delegació genèrica, conforme a la programació del Pla de Treball de l'"Instituto" per a cada curs acadèmic i en les condicions assenyalades en l'esmentat Pla, les activitats d'àmbit estatal compreses als paràgrafs A), B) i C), paràgraf primer, del número u de la norma segona.
Per delegació expressa i en les condicions concretades en ella, qualssevulla activitats de caràcter general o nacional atribuïdes per la legislació vigent a l'"Instituto de Estudios de Administración Local", incloses les previstes a l'apartat C), paràgraf tercer, del número u de la norma segona.
A petició de la Generalitat, l'"Instituto de Estudios de Administración Local" podrà procedir a la delegació de funcions quan aquestes afectin exclusivament l'Administració Local de Catalunya.
L'Escola d'Administració Pública de Catalunya elaborarà el seu propi programa d'actuació, en el qual s'inclouran:
A. Les activitats d'àmbit territorial exclusiu de la Generalitat de Catalunya, que seran planificades i gestionades autonòmicament per aquesta, procurant coordinar-les amb les altres activitats de l'"Instituto", i
B. Les activitats d'àmbit estatal, sota la direcció i financiació de l'"Instituto de Estudios de Administración Local" i d'acord amb el seu Pla de Treball per a cada curs acadèmic.
L'organització de l'Escola d'Administració Pública de Catalunya és facultat exclusiva de la Generalitat.
El funcionament serà, així mateix, establert per la Generalitat, sense més limitacions que les derivades de l'atribució de competències per la legislació vigent a l'"Instituto de Estudios de Administración Local" i les que s'estableixen en aquest Conveni.
La qüestió financera es considera com d'organització interna de la Generalitat i de les quatre Diputacions catalanes, sense perjudici que les delegacions, encomandes i desconcentració de funcions de l'"Instituto de Estudios de Administración Local" comportin la corresponent dotació econòmica, salvant acord contrari.
Per tal de subvenir a les despeses generals de l'Escola d'Administració Pública de Catalunya, quant a les funcions desconcentrades o encomanades a aquesta d'acord amb l'apartat 1r. del número 2 de la norma segona d'aquest Conveni, l'"Instituto de Estudios de Administración Local" concedirà anualment subvencions, l'import de les quals es determinarà en raó de les activitats programades per l'Escola i dintre del principi de solidaritat nacional per a atendre les Delegacions Regionals de l'"Instituto".
L'entrada en vigor del present Conveni queda supeditada, d'acord amb allò disposat a la seva norma primera, a la creació de l'Escola d'Administració Pública de Catalunya, així com a l'expressa conformitat de les Diputacions Provincials signats del Conveni de 17 de juny de 1974.
Ambdues parts, conformes, signen el present Conveni al lloc i en la data indicats al principi.
Per la Generalitat de Catalunya:
President de la Generalitat de Catalunya.
Secretari General Tècnic del Departament de Governació.